Tuonen Joutsen

## Tuonen Joutsen (Santeri)

* **Rooli heimossa:** Soturi, Suojelija, Metsästäjä
* **Ikä:** n. 22
* **Taidot:** First aid

### **Lyhytkuvaus**

Tuonen Joutsen (myös Tuonis tai TJ) on yksi Tuhkan Lasten Joutsenperheen jäsenistä. Hän on sitkeä, itsepäinen ja kiivasluonteinen nuorukainen. Tuonen Joutsen on epäileväinen lähes kaikkea uutta kohtaan eikä epäröi ilmaista mielipidettään asioista. Hän on kuitenkin lojaali heimolle ja on vannonut suojelevansa heimoa oman henkensä uhalla.

Perusolemukseltaan Tuonen Joutsen on vakava ja vähäpuheinen. Hänen huumorintajunsa on vähäinen ja itsehillintänsä vielä vähäisempi. Äkkipikaisesta luonteestaan huolimatta Tuonen Joutsen ei ole erityisen riidanhaluinen, mutta ei epäröi turvautua väkivaltaan. Hän ei pelkää vaaratilanteita tai kuolemaa ja on valmis lähtemään taisteluun ensimmäisten joukossa. Tuonen Joutsen on ihmisenä varsin käytännönläheinen ja useimmiten hän toimii ennen kuin ajattelee.

Uusia ihmisiä kohtaan Tuonen Joutsen on usein epäileväinen ja varautunut, mutta luottamuksensa arvoisille ihmisille hän on avoin ja lojaali. Hänen luottamuksensa ansaitseminen vie aikaa, mutta sen kerran ansaittuaan sitä on vaikea menettää. Läheiseksi muodostuneiden ihmisten kanssa hän viettää mielellään aikaa jutellen, metsästäen tai ryypäten. Tuonen Joutsen osaa arvostaa myös omaa rauhaa ja hän vaelteleekin usein yksin joutomaalla. Hänelle luonto on pyhä asia, jota kaikkien joutomaan ihmisten tulisi kunnioittaa.

Uskonto ja hengellisyys ovat tärkeä osa Tuonen Joutsenen elämää. Hänen uskonnollinen maailmankuvansa on sekoitus Tuhkan Lasten ja alkuperäisen Joutsenkultin uskonnollisia näkemyksiä näiden pienistä eroavaisuuksista huolimatta. Hän myös keskustelee mielellään uskonasioista aiheeseen vihkiytyneiden kanssa. Tuonen Joutsen on myös kiinnostunut henkimaailman asioista. Erityisesti Tuonela kiehtoo häntä. Tuonen Joutsen kunnioittaa tietäjiä ja vanhempia heimon jäseniä heidän viisautensa ja kokemuksensa vuoksi. Erityisesti hän kunnioittaa Vanhaa Joutsenta, Käkeä ja Korppia.

Kaikkien Joutsenten tavoin Tuonen Joutsen on kunniallinen ja rehellinen. Hän ei tapa tai kiduta ketään huvin vuoksi ja raivostuu jos joku valehtelee hänen nähdensä. Varmin tapa suututtaa Tuonen Joutsen on rikkoa hänelle annettu lupaus. Tuonen Joutsen on luonteeltaan vaatimaton eikä pidä liikaa melua itsestään. Hän ei arvosta rehentelijöitä ja on aina valmis selvittämään ovatko nämä sanansa mittaisia. Kannibalismia Tuonen Joutsen ei siedä alkuunkaan: lajitoverin syöminen on lähes veripetos ja tapetun vihollisen syöminen on kaikkea muuta kuin kunniakasta.

### **Nuoruus**

> *"He, ketkä unohtavat historiansa, ovat tuomittuja toistamaan omia virheitään. En ole varma, kuinka monta omaa virhettäni olen jo toistanut, mutta olen varma että niitä tulee vielä kertymään..." -* Tuonen Joutsen
>
>

Tuonen Joutsen ei juuri puhu menneisyydestään, osittain siksi että hän ei halua muistella menneisyyttään, osittain siksi ettei hän muista paljoakaan. Päihteillä ja psyykisesti raskailla hengellisillä rituaaleilla on todennäköisesti vaikutusta asiaan...

Tuonen Joutsen syntyi Järvi-Suomessa vaikuttavaan Joutsen-soturikulttiin vuoden pimeimpänä päivänä. Hänen syntymänimensä oli Kaamos. Hänen vanhempansa menehtyivät metsästysonnettomuudessa hänen ollessaan parivuotias ja hänet kasvatti yksi kultin parantajista. Kun Kaamos oli noin kymmenvuotias, parantaja kuoli syötyään vahingossa myrkyllisiä sieniä. Siitä päivästä lähtien Kaamosta alettiin kutsua Tuonen Joutseneksi.

Tapahtuneen jälkeen Tuonen Joutsenen suojelijaksi ryhtyi Vanha Joutsen. Hän opetti nuorukaiselle metsästystaitoja, rituaaleja ja erilaisten seosten valmistamista. Vanha Joutsen myös auttoi Tuonen Joutsenta ymmärtämään kuoleman merkitystä osana elämää. Tuonen Joutsen otti saamansa opit vastaan kiitollisena, uskoen silti olevansa kirottu. Hän vietti paljon aikaa yksin perehtyen henkimaailmaan ja tuonpuoleiseen, vajoten entistä syvemmälle harhoihinsa.

### **OldTown 2115**

> *"Tämä paikka ei ole meitä varten... Eihän täällä edes ole vettä!"* - Tuonen Joutsen
>
>

Alkuvuodesta 2115 Tuhkan Lapset kulkivat Joutsenkultin asuinalueen läpi levittäen sanomaa tulevasta talvesta. Enemmistö kultista ei piitannut ulkopuolisten sanomasta, mutta parikymppinen Tuonen Joutsen uskoi tulevan talven olevan osa kiroustaan. Nautittuaan huomattavan määrän shamanistisia sieniä hän päätti lähteä. Hänen ilokseen myös Vanha Joutsen päätti lähteä hänen vaimonsa Valkean Joutsenen kanssa. Jos alkuperäinen kultti tuhoutuisi, etelään lähteneet voisivat jatkaa kultin perinteitä.

Koska heimo ei arvostanut erillisiä kultteja, Joutsenista muodostui lopulta perhe. Tuonen Joutsen ei nauttinut ajatuksesta, mutta hän osallistui heimon riitteihin vastentahtoisesti. Hänet kuitenkin hyväksyttiin heimon jäseneksi, mikä sai hänet pelkäämään että hän ajautuisi liikaa erilleen alkuperäisestä kultista. Päivä päivältä Tuonen Joutsenen stressi paheni ja hän turvautui entistä enemmän shamanistisiin päihteisiin.

Pitkän ja raskaan matkan jälkeen heimo saapui OldTowniin. Kulttuurierot olivat valtavia ja Tuonen Joutsenella kesti pitkään tottua moniin asioihin. Hän myös koki voimakasta syyllisyyttä lähtemisestään ja uskoi ettei hänellä olisi tulevaisuutta heimossa. Pahassa syyllisyyden ja vihan kierteessä Tuonen Joutsen päätti puhdistaa syntinsä omalla verellään. Kun lauma mutantteja hyökkäsi OldTowniin, Tuonen Joutsen osallistui taisteluun pelkällä puukolla aseistautuneena etsien kunniakasta kuolemaa taistelussa. Hänen onnekseen Korppi kuitenkin iski hänet tajuttomaksi ennen kuin hän sai tilaisuuden hyökätä.

Seuraavana aamuna Tuonen Joutsen mietti kokemustaan. Kuoleman palvelija Korppi oli pelastanut hänen henkensä joten hänen ei pitäisi kuolla vielä. Juteltuaan muiden heimolaisten kanssa Tuonen Joutsen lupasi ettei tästedes tapattaisi itseään turhaan. Kun heimon johtaja Karhu ilmaisi tyytymättömyytensä heimoon ja OldTowniin vaatien heimoa jättämään kaupungin, heimo jakautui kahtia: Karhuun ja muuhun heimoon. Vanhan ja Valkean tavoin Tuonen Joutsen päätti asettua muun heimon puolelle ja jäädä OldTowniin.

### **Tuonen Joutsenen matka Suomeen**

> *”Uskosi on ollut heikko viime aikoina ja olet toiminut kuin tietämätön lapsi tai mielipuoli. Olen nyt päättänyt antaa sinulle viimeisen mahdollisuuden osoittaa kykysi. Vie Loimu Suomeen ja pidä hänet hengissä matkan ajan. Jos suoriudut tästä haasteesta ja palaat vielä takaisin, osoitat sillä olevasi oikea Joutsen! Jos taas et... älä vaivaudu palaamaan.”* - Vanha Joutsen
>
>

Karhun lähdettyä OldTownista Tuonen Joutsen ei löytänyt vieläkään elämälleen suuntaa. Hän ryyppäsi ja ajautui tarpeettomiin tappeluihin. Vanha Joutsen ei kyennyt itse puuttumaan hänen edesottamuksiinsa, koska Valkea Joutsen oli raskaana. Loimuksi nimetty tyttölapsi syntyi alkuvuodesta 2116 Harakan avustuksella. Synnytys oli kuitenkin haastava Valkealle, joka melkein kuoli eikä hän kyennyt huolehtimaan lapsesta kunnolla.

Vanha Joutsen tiesi, ettei kykenisi huolehtimaan lapsesta ja sairaasta vaimostaan, muttei halunnut antaa perheen ulkopuolisten kasvattaa lasta. OldTown myös olisi Loimulle liian vaarallinen paikka kasvaa. Pitkään harkittuaan Vanha Joutsen antoi Tuonen Joutsenelle tehtävän. Kun hän itse huolehtisi vaimostaan, Tuonen Joutsen veisi Loimun Suomeen alkuperäisen Joutsenkultin kasvatettavaksi. Tuonen Joutsen suostui auttamaan oppi-isäänsä ilman vastaväitteitä.

#### **Valmistelut ja lähtö OldTownista**

> *”Haluat siis turvallisen reitin Hell Cityn läpi? Sanon jo nyt ettei sellaista ole ja sinunlaisesi metsäläinen on siellä kuollutta lihaa alle tunnissa… mutta kuuntele tarkkaan, saatat ehkä selvitä parikin tuntia näillä ohjeilla.”* - Rotta
>
>

Vanha Joutsen pelkäsi, että muu heimo ei hyväksyisi Loimun viemistä Suomeen, joten kaikki matkan valmistelut tehtiin salassa. Rotta auttoi Joutsenia matkan valmisteluissa hankkimalla lääkkeitä ja muita tarvikkeita matkaa varten. Hän myös antoi Tuonen Joutsenelle neuvoja Hell Cityn läpi kulkemiseen.

Tuonen Joutsen ja Loimu lähtivät OldTownista maaliskuun alussa. Kaksikko poistui valepuvuissa kaupungistamyöhään illalla kohti Viron rannikkoa. He pääsivät kilometrien päähän OldTownista ennen kuin heidän poissaolonsa huomattiin heimossa. Noin kolmen viikon kuluttua kaksikko pääsi Suomenlahden rannalle jossa odotti kohti Suomea suuntaava lautta.

#### **Hell City**

> *”Hell City eroaa helvetistä kahdella tavalla: Se on ikävämpi ja se on oikeasti olemassa...”
> -* Tuntematon
>
>

Pian Suomeen rantauduttuaan kaksikko saapui Hell Cityyn. Suomen entinen pääkaupunki oli saanut oman osansa ydintuhosta ja radioaktiiviset rauniot kuhisivat mutantteja ja jengiläisiä. Varovaisuudesta ja Rotalta saaduista ohjeista huolimatta matka Hell Cityn läpi oli tuskallinen kokemus. Tuonen Joutsen haavoittui monesti ja sairastui säteilymyrkytykseen suojellessaan Loimua mutanteilta.

Kaksi päivää myöhemmin kaksikko poistui raunioista kärsineenä, mutta hengissä. Matka Hell Cityn läpi oli kuluttanut kaikki lääkkeet ja suurimman osan ammuksista, mutta selviytymisen liekki paloi Tuonen Joutsenen rinnassa. Niin pitkään kuin Loimu olisi elossa, toivoa olisi. Kovia kokenut kaksikko jatkoi matkaansa kohti Järvi-Suomea hitaasti mutta varmasti.

#### **Järvi-Suomi**

Noin kaksi viikkoa myöhemmin Joutsenkultin metsästäjät löysivät kaksikon muutaman kilometrin päästä kultin leiristä riutuneena ja haavoittuneena. Tuonen Joutsen menetti tajuntansa matkalla leiriin eikä hän muista vieläkään kaikkea matkan viimeisistä päivistä. Kolme päivää myöhemmin hän heräsi parantajien teltassa. Hänen haavansa oli parannettu ja parantajat myös kertoivat Loimun olevan hengissä. Tämän kuultuaan Tuonen Joutsen uskoi päässeensä kirouksestaan eroon ja koki viimein saavuttaneensa jonkinasteisen mielenrauhan.

#### **Tuomio**

> *”Jätit meidät vaaran uhatessa, mutta palasit takaisin suuremman vaaran läpi tuomaan lähimmäisesi turvaan. Olet sitonut itsesi vieraaseen joukkoon, mutta olet myös osoittanut olevasi uskollinen meille. Tekosi ovat samalla rienausta kuin myös ylistystä Pyhälle Joutsenelle. Tästä päivästä lähtien, olet oikeutettu Joutsensoturin arvonimeen... mutta jos ikinä palaat tänne, upotkoon sielusi ikuisesti Tuonen virtaan."* - Kyhmyjoutsen, Joutsenkultin vanhin
>
>

Toivuttuaan tarpeeksi Tuonen Joutsen vietiin kultin jäsenten kuultavaksi. Kultin keskellä hän kertoi matkastaan, OldTownista sekä Tuhkan Lapsista, rohkaisten muita Joutsenia lähtemään hänen mukaansa. Kultin jäsenet suhtautuivat tarinaan ristiriitaisesti. Joidenkin mielestä Tuonen Joutsen oli sankari, mutta radikaalimpien kultin jäsenten silmissä hän oli petturi. Pitkään pohdittuaan kultin vanhimmat päättivät karkottaa Tuonen Joutsenen, mutta samalla he antoivat hänelle Joutsensoturin arvonimen.

Tuonen Joutsen oli tyytyväinen päätökseen. Loimu olisi turvassa Suomessa ja hän itse voisi palata OldTowniin heimon ja Joutsenperheen avuksi. Hän myös koki viimein tehneensä sovinnon menneisyytensä kanssa. Hänen ilokseen myös muutama muu Joutsen ilmoitti lähtevänsä hänen mukaansa. Samana iltana leirissä järjestettiin juhlat Tuonen Joutsenen ylenemisen ja etelään lähtevien kunniaksi.

#### **Paluumatka**

> *"Suurin osa heistä vaikuttaa kelvollisilta, mutta joistakin vain huokuu pahuus... Pysykää varuillanne, veljet. Älkää suututtako heitä."* - Tuonen Joutsenen mielipide uusista heimolaisista
>
>

Juhlien jälkeisenä aamuna Joutsenten pieni joukko aloitti pitkän vaelluksensa kohti etelää läheistensä jäähyväisten saattelemana. Tuonen Joutsen tiesi ettei todennäköisesti näkisi Järvi-Suomea ja muita kultin jäseniä eläessään. Sisimmässään hän kuitenkin toivoi, että kultti pysyisi Suomessa. OldTownissa kultti voisi muuttua liikaa tai pahimmillaan jopa sulautua kokonaan osaksi jotain muuta ryhmittymää.

Lähestyessään Hell Citya Joutsenet kohtasivat joukon Tuhkan Lapsia. Mukana oli muutamia tuttuja, mutta suurin osa joukosta oli Tuonen Joutsenelle tuntemattomia. Joukossa oli myös muutamia heimoon kuulumattomia. Kohtaaminen oli yllättävä ja tunnelma oli kaukana lämpimästä. Joukon olemus oli uhkaavampi kuin OldTowniin jääneiden heimolaisten ja myös osa uusista heimon jäsenistä piti Tuonen Joutsenen varuillaan. Matka Hell Cityn läpi ja Suomenlahden yli sujui kuitenkin ilman ongelmia.

Paluumatkan aikana Tuonen Joutsen yritti aikaa tappaakseen tutustua paremmin muihin heimolaisiin. Hän kertoi Suomen-matkastaan vain vähän, yrittäen parhaansa mukaan välttää kiusallisimmat kysymykset. Jotkut heimolaiset paheksuivat Loimun viemistä Suomeen perusteluista huolimatta, toiset taas epäilivät koko tarinan uskottavuutta. Tuonen Joutsen jätti nämä kommentit omaan arvoonsa. Vain sillä, että Loimu oli turvassa, oli merkitystä.

Lähempänä OldTownia Tuonen Joutsen ilmoitti suorittavansa loput matkasta yksin. Jotta hänen siirtymäriittinsä olisi täydellinen, hänen piti matkata joutomaalla sijaitsevalle pyhälle elämänpuulle. Vasta sen jälkeen hän voisi palata OldTowniin heimon ja perheensä luokse. Muun heimon jatkaessa matkaansa kohti OldTownia Tuonen Joutsen aloitti vaelluksensa kohti joutomaan pyhintä paikkaa.

Suoritettuaan vaaditut rituaalit elämänpuulla Tuonen Joutsen suuntasi kohti OldTownia...(jatkuu)